《金缕曲 双陆》
元代·张之翰

此博谁名汝。想当年、波罗塞戏，涅盘经语。天竺传来双采好，么六四三二五。要随喝、随呼随数。从得三郎绯衣了，再曾逢、潘彦知音侣。同入海，亦良苦。雄拿豪攫争鸣杵。正关河、疏星残月，几声秋雨。却是驱驰玄黄马，脚底蹈燕蹴楚。甚一涧一梁能阻。翻覆输赢须臾耳，算人间万事都如许。且一笑，看君赌。

作者简介：（1243—1296）邯郸人，字周卿，号西岩老人。世祖至元末自翰林侍讲学士，知松江府事，有古循吏风。时民苦荒，租额以十万计，因力陈其弊，得以蠲除。有《西岩集》。